[Thiruvalluvar Tamil School  
சேர்ந்து வளர்ப்போம் செந்தமிழ்ப் பயிரை !!!](http://www.jerseytamilacademy.org/)

* [Home](http://www.jerseytamilacademy.org/)
* [About Us](http://www.jerseytamilacademy.org/en/Home/About)
* [Resources](http://www.jerseytamilacademy.org/)
* [Team](http://www.jerseytamilacademy.org/en/Home/Team)
* [Calendar](http://www.jerseytamilacademy.org/en/Home/Calendar)

[2019 - Kids Contest](http://www.jerseytamilacademy.org/)

[குழந்தைகளுக்கான போட்டி](http://www.jerseytamilacademy.org/)

|  |  |  |
| --- | --- | --- |
| **Thirukkural Recital** / திருக்குறள் ஒப்புவித்தல் | | |
| **Level/**நிலை: 4**Age Group**/வயது: 7 – 8 **Duration: 2 minutes** |  | **Instructions:****Participant must recite Thirukkurals from the preselected 3 adhigarams, given below. Winner recites the most in given 2 minutes.** வழிமுறை: குழந்தைகள் தங்களுக்கு கொடுக்கப்பட்டுள்ள மூன்று அதிகாரத்திலிருந்து குறட்களை ஒப்பிக்க வேண்டும். 2 நிமிடத்திற்குள் அதிகம் ஒப்பிப்பவர் வெற்றி பெற்றவர். |
|  |  |  |

#### **8.** அன்புடைமை

குறள் **71:  
அன்பிற்கும் உண்டோ அடைக்குந்தாழ் ஆர்வலர்  
புண்கணீர் பூசல் தரும்**

உரை**:**  
உள்ளத்தில் இருக்கும் அன்பைத் தாழ்ப்பாள் போட்டு அடைத்து வைக்க முடியாது அன்புக்குரியவரின் துன்பங்காணுமிடத்து, கண்ணீர்த்துளி வாயிலாக அது வெளிப்பட்டுவிடும்

குறள் **72:**

**அன்பிலார் எல்லாம் தமக்குரியர் அன்புடையார்  
என்பும் உரியர் பிறர்க்கு**

உரை**:**  
அன்பு இல்லாதவர், எல்லாம் தமக்கே என உரிமை கொண்டாடுவர்; அன்பு உடையவரோ தம் உடல், பொருள், ஆவி ஆகிய அனைத்தும் பிறருக்கென எண்ணிடுவர்

குறள் **73:**

**அன்போ டியைந்த வழக்கென்ப ஆருயிர்க்கு  
என்போ டியைந்த தொடர்பு**

உரை**:**  
உயிரும் உடலும்போல் அன்பும் செயலும் இணைந்திருப்பதே உயர்ந்த பொருத்தமாகும்

குறள் **74:**

**அன்பீனும் ஆர்வம் உடைமை அதுஈனும்  
நண்பென்னும் நாடாச் சிறப்பு**

உரை**:**  
அன்பு பிறரிடம் பற்றுள்ளம் கொள்ளச் செய்யும் அந்த உள்ளம், நட்பு எனும் பெருஞ்சிறப்பை உருவாக்கும்

குறள் **75:**

**அன்புற் றமர்ந்த வழக்கென்ப வையகத்து  
இன்புற்றார் எய்தும் சிறப்பு**

உரை**:**  
உலகில் இன்புற்று வாழ்கின்றவர்க்கு வாய்க்கும் சிறப்பு, அவர் அன்புள்ளம் கொண்டவராக விளங்குவதன் பயனே என்று கூறலாம்

குறள் **76:**

**அறத்திற்கே அன்புசார் பென்ப அறியார்  
மறத்திற்கும் அஃதே துணை**

உரை**:**  
வீரச் செயல்களுக்கும் அன்பு துணையாகத் திகழ்கிறது என்பதை அறியாதவர்களே, அறச் செயல்களுக்கு மட்டுமே அன்பு துணையாக இருப்பதாகக் கூறுவார்கள்

குறள் **77:**

**என்பி லதனை வெயில்போலக் காயுமே  
அன்பி லதனை அறம்**

உரை**:**  
அறம் எதுவென அறிந்தும் அதனைக் கடைப்பிடிக்காதவரை, அவரது மனச்சாட்சியே வாட்டி வதைக்கும் அது வெயிலின் வெம்மை புழுவை வாட்டுவதுபோல இருக்கும்

குறள் **78:**

**அன்பகத் தில்லா உயிர்வாழ்க்கை வன்பாற்கண்  
வற்றல் மரந்தளிர்த் தற்று**

உரை**:**  
மனத்தில் அன்பு இல்லாதவருடைய வாழ்க்கை, பாலைவனத்தில் பட்டமரம் தளிர்த்தது போன்றது

குறள் **79:**

**புறத்துறுப் பெல்லாம் எவன்செய்யும் யாக்கை  
அகத்துறுப் பன்பி லவர்க்கு**

உரை**:**  
அன்பு எனும் அகத்து உறுப்பு இல்லாதவர்க்குப் புறத்து உறுப்புகள் அழகாக இருந்து என்ன பயன்?

குறள் **80:**

**அன்பின் வழிய துயிர்நிலை அஃதிலார்க்கு  
என்புதோல் போர்த்த உடம்பு**

உரை**:**  
அன்புநெஞ்சத்தின் வழியில் இயங்குவதே உயிருள்ள உடலாகும்; இல்லையேல், அது எலும்பைத் தோல் போர்த்திய வெறும் உடலேயாகும்

#### **11.** செய்ந்நன்றியறிதல்

குறள் **101:  
செய்யாமல் செய்த உதவிக்கு வையகமும்  
வானகமும் ஆற்றல் அரிது**

உரை**:**  
ஒருவருக்கு ஒரு நன்மையும் நாம் செய்யாத போதும், அவர் நமக்கு உதவினால், அதற்குக் கைம்மாறாக மண்ணுலகையும் விண்ணுலகயும் கொடுத்தாலும் சமம் ஆகாது

குறள் **102:**

**காலத்தி னாற்செய்த நன்றி சிறிதெனினும்  
ஞாலத்தின் மாணப் பெரிது**

உரை**:**  
தேவைப்படும் காலத்தில் செய்யப்படும் உதவி சிறிதளவாக இருந்தாலும், அது உலகத்தைவிடப் பெரிதாக மதிக்கப்படும்

குறள் **103:**

**பயன்தூக்கார் செய்த உதவி நயன்தூக்கின்  
நன்மை கடலின் பெரிது**

உரை**:**  
என்ன பயன் கிடைக்கும் என்று எண்ணிப் பார்க்காமலே, அன்பின் காரணமாக ஒருவர் செய்த உதவியின் சிறப்பு கடலை விடப் பெரிது

குறள் **104:**

**தினைத்துணை நன்றி செயினும் பனைத்துணையாக்  
கொள்வர் பயன்தெரி வார்**

உரை**:**  
ஒருவர் செய்யும் தினையளவு நன்மையைக்கூட அதனால் பயன்பெறும் நன்றியுள்ளவர் பல்வேறு வகையில் பயன்படக்கூடிய பனையின் அளவாகக் கருதுவார்

குறள் **105:**

**உதவி வரைத்தன் றுதவி உதவி  
செயப்பட்டார் சால்பின் வரைத்து**

உரை**:**  
உதவி என்பது, செய்யப்படும் அளவைப் பொருத்துச் சிறப்படைவதில்லை; அந்த உதவியைப் பெறுபவரின் பண்பைப் பொருத்தே அதன் அளவு மதிப்பிடப்படும்

குறள் **106:**

**மறவற்க மாசற்றார் கேண்மை துறவற்க  
துன்பத்துள் துப்பாயார் நட்பு**

உரை**:**  
மாசற்றவர்களின் உறவை மறக்கவும் கூடாது; துன்பத்தில் துணை நின்றவர் நட்பைத் துறக்கவும் கூடாது

குறள் **107:**

**எழுமை எழுபிறப்பும் உள்ளுவர் தங்கண்  
விழுமந் துடைத்தவர் நட்பு**

உரை**:**  
ஏழேழு தலைமுறைக்கு என்றும் ஏழேழு பிறவிக்கு என்றும் மிகைப்படுத்திச் சொல்வதுபோல, ஒருவருடைய துன்பத்தைப் போக்கியவரின் தூய்மையான நட்பை நினைத்துப் போற்றுவதற்குக் கால எல்லையே கிடையாது

குறள் **108:**

**நன்றி மறப்பது நன்றன்று நன்றல்லது  
அன்றே மறப்பது நன்று**

உரை**:**  
ஒருவர் நமக்குச் செய்த நன்மையை மறப்பது நல்லதல்ல; அவர் தீமை செய்திருந்தால் அதை மட்டும் அக்கணமே மறந்து விடுவது நல்லது

குறள் **109:**

**கொன்றன்ன இன்னா செயினும் அவர்செய்த  
ஒன்றுநன் றுள்ளக் கெடும்**

உரை**:**  
ஒருவர் செய்யும் மிகக் கொடுமையான தீமைகூட நமது உள்ளத்தைப் புண்படுத்தாமல் அகன்றுவிட வேண்டுமானால், அந்த ஒருவர் முன்னர் நமக்குச் செய்த நன்மையை மட்டும் நினைத்துப் பார்த்தாலே போதுமானது

குறள் **110:  
எந்நன்றி கொன்றார்க்கும் உய்வுண்டாம் உய்வில்லை  
செய்ந்நன்றி கொன்ற மகற்கு**

உரை**:**  
எந்த அறத்தை மறந்தார்க்கும் வாழ்வு உண்டு; ஆனால் ஒருவர் செய்த உதவியை மறந்தார்க்கு வாழ்வில்லை

#### **40.** கல்வி

குறள் **391:  
கற்க கசடறக் கற்பவை கற்றபின்   
நிற்க அதற்குத் தக**

உரை**:**  
பிழை இல்லாதவற்றைத் தனது குறைகள் நீங்குமளவுக்குக் கற்றுக்கொள்ள வேண்டும் கற்ற பிறகு அதன்படி நடக்கவேண்டும்

குறள் **392:**

**எண்ணென்ப ஏனை யெழுத்தென்ப இவ்விரண்டுங்  
கண்ணென்ப வாழும் உயிர்க்கு**

உரை**:**  
எண்ணும் எழுத்தும் எனப்படும் அறிவுக் கண்களைப் பெற்றவர்களே, உயிர் வாழ்வோர் எனக் கருதப்படுவார்கள்

குறள் **393:**

**கண்ணுடைய ரென்பவர் கற்றோர் முகத்திரண்டு  
புண்ணுடையர் கல்லா தவர்**

உரை**:**  
கண்ணில்லாவிடினும் அவர் கற்றவராக இருப்பின் கண்ணுடையவராகவே கருதப்படுவார் கல்லாதவருக்குக் கண் இருப்பினும் அது புண் என்றே கருதப்படும்

குறள் **394:**

**உவப்பத் தலைக்கூடி உள்ளப் பிரிதல்  
அனைத்தே புலவர் தொழில்**

உரை**:**  
மகிழ்ச்சி பொங்கிடச் சேர்ந்து பழகுவதும், பிரிந்திட நேரும் போது மனங்கலங்குவதும் அறிவிற் சிறந்தோர் செயலாகும்

குறள் **395:  
உடையார்முன் இல்லார்போல் ஏக்கற்றுங் கற்றார்  
கடையரே கல்லா தவர்**

உரை**:**  
அறிவுடையார் முன் அறிவில்லாதவர் போல் தாழ்ந்து நின்று, மேலும் கற்றுக்கொள்பவர்களின் ஆர்வத்தைக் கற்றுக் கொள்ளாதவர்கள் கடைநிலை மாந்தராக கருதப்படுவார்கள்

குறள் **396:**

**தொட்டனைத் தூறு மணற்கேணி மாந்தர்க்குக்  
கற்றனைத் தூறும் அறிவு**

உரை**:**  
தோண்டத் தோண்ட ஊற்றுநீர் கிடைப்பது போலத் தொடர்ந்து படிக்கப் படிக்க அறிவு பெருகிக் கொண்டே இருக்கும்

குறள் **397:**

**யாதானும் டாடாமால் ஊராமால் என்னொருவன்  
சாந்துணையுங் கல்லாத வாறு**

உரை**:**  
கற்றோர்க்கு எல்லா நாடுகளிலும் எல்லா ஊர்களிலும் சிறப்பு என்கிறபோது, ஒருவன் சாகும் வரையில் கற்காமல் காலம் கழிப்பது ஏனோ?

குறள் **398:**

**ஒருமைக்கண் தான்னற்ற கல்வி ஒருவற்   
கெழுமையும் ஏமாப் புடைத்து**

உரை**:**  
ஒரு தலைமுறையில் பெறும் கல்வி அறிவானது, ஏழேழு தலைமுறைக்கும் பாதுகாப்பாக அமையும்

குறள் **399:**

**தாமின் புறுவ துலகின் புறக்கண்டு  
காமுறுவர் கற்றறிந் தார்**

உரை**:**  
தமக்கு இன்பம் தருகின்ற கல்வியறிவு உலகத்தாருக்கும் இன்பம் தருவதைக் கண்டு, அறிஞர்கள் மேலும் மேலும் பலவற்றைக் கற்றிட விரும்புவார்கள்

குறள் **400:**

**கேடில் விழுச் செல்வங் கல்வி யொருவற்கு  
மாடல்ல மற்றை யவை**

உரை**:**கல்வி ஒன்றே அழிவற்ற செல்வமாகும். அதற்கொப்பான சிறந்த செல்வம் வேறு எதுவும் இல்லை.